卫宗武
寓萧塘皆春堂偶成
红云逐水流，春事随飞扬。
昔嗟节序移，今苦岁月长。
洊为萧水游，物是人则亡。
西园得逍遥，暂寄风雨床。
栾栾荆棘中，尚余赪紫妆。
晚芳衒鲜妍，婉娩春满堂。
倚栏俯澄碧，浩荡花藕塘。
寿柏虬龙姿，古桂鸿雁行。
幽禽三五弄，髣髴疑宫商。
林园岂不好，惆怅辰匪良。
辰良其何时，世运安有常。
我欲把犁锄，老此桑麻乡。
却虞远城市，物怪尤披猖。
不如依坟垆，结茅千仞冈。
寄玄而栖白，抗志於羲黄。
清泉碧嶂间，殁则於斯藏。